Sonja Mikkelsen (S), 1998-02-18:
Hos forbrugerne er der en stigende bevidsthed om varernes kvalitet i bred forstand set i sammenhæng med prisen.
Forbrugerne er generelt vidende om produktionsforhold i industri og i landbrug både i Danmark og i udlandet, om menneskerettigheder og også om bæredygtighed, miljøbeskyttelse, ressourceforbrug, den globale forurening og drivhuseffekten.
Derfor tager danske forbrugere ikke alene stilling til varens kvalitet og pris, som den står på hylden, forbrugerne tager i stigende omfang varens fremstilling, genbrugsmulighed eller bortskaffelse fra vugge til grav i betragtning.
En moderne forbrugerinformation skal derfor imødekomme den bevidste forbrugers behov for at kunne foretage et valg på et relevant og reelt grundlag.
På den baggrund er der behov for, at de eksisterende offentlige og private myndigheder, institutioner og organisationer fornyer indsatsen og samler kræfter og viden til fordel for en serviceorienteret formidling til forbrugerne.
Erhvervsministeren har nu fremsat et lovforslag, der er egnet til at løse denne opgave, i form af forslag til lov om Center for Forbrugerinformation.
Centret får en langt bredere opgave end den, der hidtil er løst via Statens Husholdningsråd.
Det afspejler fint det behov, som de moderne forbrugere har for at få en mere dækkende og samlet information om produkter og forbrugsmuligheder, herunder de økologiske aspekter, end de hidtil har fået.
Centret foreslås etableret som en selvejende institution med bestyrelse og repræsentantskab.
kan vi fra Socialdemokratiets side støtte.
Vi er klar over, at der er stillet spørgsmål til sammensætningen af repræsentantskabet, og vi er naturligvis villige til at drøfte dette spørgsmål nærmere under udvalgsarbejdet, men som udgangspunkt finder vi i Socialdemokratiet, at der er fundet en god balance mellem de forskellige interesser. For at det nye center kan få den betydning for fornyelsen af forbrugerinformationen, som forslaget sigter efter, er det efter Socialdemokratiets opfattelse væsentligt, at informationsarbejdet baseres på den samlede viden, som de forskellige offentlige instanser og ministerier er i besiddelse af. Derfor må der ikke herske tvivl om, at alle ministerier, der har forbrugerrelevante informationer, skal være forpligtet til at stille sådanne informationer til rådighed for forbrugerinformationscentret, så der reelt bliver tale om, at forbrugerne i langt de fleste situationer kan få fyldestgørende informationer ved at henvende sig til centret, fordi centret får reel mulighed for at sammenstille oplysninger fra Miljøministeriet, fra et sektorforskningsinstitut måske under Fødevareministeriet og fra Udenrigsministeriet, blot for at nævne nogle eksempler.
Hvad angår informationsaktiviteterne, herunder et forbrugerblad, indebærer forslaget, at man samler sig om ét blad, der både rummer de rene undersøgelses- og testresultater og de mere politisk bearbejdede resultater.
Det vil også være et fremskridt for forbrugerne, at man kun behøver at læse ét blad for at få både testresultater og de forbrugerpolitiske konklusioner af resultaterne, hvor man i dag er henvist til mindst to blade.
Det er Socialdemokratiets opfattelse, at det er afgørende, at Forbrugerrådet fortsat har adgang til at formulere sine forbrugerpolitiske synspunkter i forbrugerbladet på samme måde som andre forbrugerorganisationer, men jeg læser bemærkningerne til lovforslaget sådan, at det får rådet også, som forslaget ligger, uden at vi på forhånd mere specifikt skal bestemme, hvordan centret skal løse sine informationsopgaver, og hvordan samspillet med Forbrugerrådet skal være i det daglige.
Det foreslåede Center for Forbrugerinformation opfylder Socialdemokratiets ønske om at modernisere forbrugeroplysningen og tilpasse aktiviteterne til i dag, hvor forbrugerne er klart mere bevidste om deres valg af serviceydelser og varer end tidligere, herunder tilblivelsesprocessen og i den sidste ende affaldsbortskaffelsen.
Lovforslaget er en klar landvinding for forbrugerne.
Socialdemokratiet kan derfor støtte det, men vi vil naturligvis lytte til, hvad Folketingets øvrige partier har af synspunkter og forslag, og tage konstruktivt del i udvalgsarbejdet.